KOMISIJOS REGLAMENTAS (EB) Nr. 482/2009
2009 m. birželio 8 d.
iš dalies keičiantis Reglamentą (EB) Nr. 1974/2006, nustatantį išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles, ir Reglamentą (EB) Nr. 883/2006, nustatantį išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 91 straipsnį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (2), ypač į jo 42 straipsnį,
kadangi:
(1)
Siekiant atsižvelgti į 2008 m. gruodžio 11 d. ir 12 d. vykusiame Europos Tarybos posėdyje patvirtintą Europos ekonomikos atkūrimo planą, Reglamentas (EB) Nr. 1698/2005, kuriuo visoje Bendrijoje nustatoma EŽŪFKP paramos kaimo plėtrai teisinė sistema, iš dalies pakeistas 2009 m. gegužės 25 d. Tarybos reglamentu (EB) Nr. 473/2009, iš dalies keičiančiu Reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai ir Reglamentą (EB) Nr. 1290/2005 dėl bendrosios žemės ūkio politikos (3).
(2)
Todėl Komisijos reglamentą (EB) Nr. 1974/2006 (4) reikėtų papildyti kitomis išsamiomis įgyvendinimo taisyklėmis.
(3)
Pagal Reglamento (EB) Nr. 1698/2005 70 straipsnio 4b dalį valstybės narės gali 2009 m. taikyti didesnes bendrojo EŽŪFKP finansavimo normas, atsižvelgdamos į bendrą EŽŪFKP įnašo normą, kaip numatyta to reglamento 70 straipsnio 3 dalyje, kuria vadovaujamasi visu programavimo laikotarpiu. Būtina nustatyti tvarką, pagal kurią valstybės narės galėtų naudotis šia galimybe, taip pat mechanizmą, skirtą užtikrinti, kad visu programavimo laikotarpiu būtų vadovaujamasi bendra EŽŪFKP įnašo norma.
(4)
Siekiant palengvinti vietos plėtros strategijų įgyvendinimą, visų pirma, Reglamento (EB) Nr. 1698/2005 62 straipsnyje apibrėžtų vietos veiklos grupių veiklą, reikėtų numatyti su einamosiomis išlaidomis susijusių avansinių išmokų mokėjimo galimybę.
(5)
Atsižvelgiant į tai, kokia bendra nauda būtų suteikta aplinkai perdavus valdą arba jos dalį gamtotvarkos organizacijai, valstybėms narėms turėtų būti leidžiama netaikyti paramos gavėjui prievolės grąžinti gautas lėšas, jei ta organizacija neperima įsipareigojimo, kuris yra sąlyga paramai gauti.
(6)
Turėtų būti palengvintas operacijų, susijusių su investicijomis, kurios siejamos su gamtos paveldo išlaikymu, atkūrimu ir atnaujinimu bei vertingų gamtos objektų vystymu, kaip nustatyta Reglamento (EB) Nr. 1698/2005 57 straipsnio a punkte, įgyvendinimas. Todėl valstybėms narėms turėtų būti leidžiama remiantis standartinėmis sąnaudomis ir standartinėmis prielaidomis dėl prarastų pajamų nustatyti paramos už tokius veiksmus lygį, kaip jau numatyta, kalbant apie panašią veiklą, Reglamento (EB) Nr. 1974/2006 53 straipsnyje.
(7)
Siekiant valstybėms narėms sudaryti sąlygas pasinaudoti Reglamento (EB) Nr. 1698/2005 70 straipsnio 4b dalimi, turėtų būti priimtos taisyklės, pagal kurias būtų apskaičiuojamas Bendrijos įnašas į EŽŪFKP sąskaitas, kaip numatyta Komisijos reglamente (EB) Nr. 883/2006 (5).
(8)
Todėl reglamentus (EB) Nr. 1974/2006 ir (EB) Nr. 883/2006 reikėtų atitinkamai iš dalies pakeisti.
(9)
Kad šis reglamentas derėtų su Reglamento (EB) Nr. 473/2009, kuris yra papildomas šio reglamento nuostatomis, taikymo pradžios data, šis reglamentas turėtų būti taikomas nuo 2009 m. sausio 1 d. Toks reglamento taikymas atgaline data neturėtų pažeisti susijusių paramos gavėjų teisinio tikrumo principo.
(10)
Šiame reglamente numatytos priemonės atitinka Kaimo plėtros komiteto ir Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1974/2006 iš dalies keičiamas taip:
1.
6 straipsnio 1 dalis iš dalies keičiama taip:
a)
po b punkto įterpiamas šis punktas:
„ba)
finansavimo plano pakeitimai, susiję su Reglamento (EB) Nr. 1698/2005 70 straipsnio 4b dalies įgyvendinimu;“;
b)
c punktas pakeičiamas taip:
„c)
kiti pakeitimai, nepaminėti šios dalies a, b ir ba punktuose.“
2.
Po 8 straipsnio įterpiamas šis straipsnis:
„8a straipsnis
1. Valstybės narės, ketinančios daryti su Reglamento (EB) Nr. 1698/2005 70 straipsnio 4b dalies įgyvendinimu susijusius pakeitimus, pateikia Komisijai finansavimo planą su padarytais pakeitimais ir jame nurodo 2009 m. taikytinas padidintas EŽŪFKP įnašo normas.
Šio reglamento 9 straipsnyje nustatyta tvarka taikoma pakeitimams, apie kuriuos pranešama pagal pirmą pastraipą.
2. Gavusi naujausią 2009 m. išlaidų deklaraciją, kuri, vadovaujantis Komisijos reglamento (EB) Nr. 883/2006 (6) 16 straipsnio 2 dalimi, turi būti pateikta vėliausiai iki 2010 m. sausio 31 d., Komisija apskaičiuoja didžiausias EŽŪFKP įnašo normas, kurios gali būti taikomos likusiai programavimo laikotarpio daliai, kad būtų paisoma bendrų didžiausių EŽŪFKP įnašo normų, nustatytų Reglamento (EB) Nr. 1698/2005 70 straipsnio 3 ir 4 dalyse. Šio skaičiavimo detalės ir rezultatas pranešami valstybėms narėms iki 2010 m. vasario 15 d.
3. Valstybės narės iki 2010 m. kovo 15 d. pateikia Komisijai naują finansavimo planą ir jame nurodo likusiu programavimo laikotarpiu taikytinas EŽŪFKP įnašo normas, derančias su didžiausiomis normomis, kurias Komisija apskaičiavo pagal 2 dalį.
Jei valstybė narė iki nustatytos datos nepateikia naujo finansavimo plano arba jei pateiktasis planas nedera su Komisijos apskaičiuotomis didžiausiomis normomis, nuo tos dienos, kai pateikiama mokėjimo agentūros per pirmąjį 2010 m. ketvirtį patirtas išlaidas atitinkanti deklaracija, iki tos dienos, kai pateikiamas atnaujintas finansavimo planas, derantis su Komisijos apskaičiuotomis bendrojo finansavimo normomis, atitinkamos valstybės narės kaimo plėtros programai automatiškai taikomos pastarosios normos.
3.
38 straipsnis pakeičiamas taip:
„38 straipsnis
1. Vietos veiklos grupės gali gauti Bendrijos paramą padengti einamąsias išlaidas, nurodytas Reglamento (EB) Nr. 1698/2005 63 straipsnio c punkte, neviršijant 20 % bendrųjų viešųjų vietos plėtros strategijos išlaidų.
2. Vietos veiklos grupės gali prašyti, kad kompetentingos mokėjimo agentūros išmokėtų avansinę išmoką, jei tokia galimybė numatyta kaimo plėtros programoje. Avansinės išmokos suma neviršija 20 % su einamosiomis išlaidomis susijusios viešosios paramos dydžio, o norint gauti avansinę išmoką, būtina pateikti 110 % avansinės išmokos vertės banko arba lygiavertę garantiją. Ši garantija grąžinama vėliausiai po to, kai baigiama įgyvendinti vietos plėtros strategija.
Komisijos reglamento (EB) Nr. 1975/2006 (7) 26 straipsnio 5 dalis netaikoma pirmoje pastraipoje nurodytoms išmokoms.
4.
44 straipsnio 2 dalis papildoma šiuo punktu:
„c)
jeigu paramos gavėjo valda ar jos dalis perduodama gamtotvarkos organizacijai, o perduodant valdą iš esmės siekiama išsaugoti aplinką; perduodant valdą taip pat turi būti siekiama ilgam laikui žemei suteikti gamtos apsaugos teritorijos paskirtį ir teikti visokeriopos naudos aplinkai.“
5.
53 straipsnio 1 dalis pakeičiama taip:
„1. Tam tikrais atvejais valstybės narės gali nustatyti Reglamento (EB) Nr. 1698/2005 31, 37-41 ir 43-49 straipsniuose nurodytos paramos lygį, remdamosi standartinėmis sąnaudomis ir standartinėmis prielaidomis dėl prarastų pajamų.
Nepažeidžiant taikomų priemonių ir administracinių valstybės pagalbos taisyklių, pirma pastraipa taip pat taikoma investicijoms, kurios siejamos su gamtos paveldo išlaikymu, atkūrimu ir atnaujinimu bei vertingų gamtos objektų vystymu, kaip nustatyta Reglamento (EB) Nr. 1698/2005 57 straipsnio a punkte.“
6.
II ir VII priedai iš dalies keičiami pagal šio reglamento priedą.
2 straipsnis
Reglamento (EB) Nr. 883/2006 17 straipsnio 1 dalis papildoma šia antra pastraipa:
„Nukrypstant nuo pirmos pastraipos, nuo 2009 m. balandžio 1 d. iki gruodžio 31 d. valstybių narių apmokėtų išlaidų atveju Bendrijos įnašas apskaičiuojamas remiantis pirmą ataskaitinio laikotarpio dieną galiojančiu finansavimo planu.“
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. birželio 8 d.